Bolesť hrdla a horúčka pri HIT a laktózovej intolerancii
Dobrý deň, užívam liek Coaxil a ochorela som,mám horúčku.Alergickú reakciu mám na penicilín, mám histamínovú a laktózovú intoleranciu.
Moja otázka by bola aké lieky môžem brať na teplotu a bolesť hrdla? Užila som Ibalgin 400, Zlaté pastilky a Calciovy sirup,ale na ruke sa mi objavila vyrážka.Ďakujem
Dobrý deň,
ďakujeme za Vašu otázku.
Pre osoby trpiace histamínovou intoleranciou (HIT) a laktózovou intoleranciou je dôležité vyberať lieky bez zložiek, ktoré by mohli zhoršiť zdravotný stav. Za najbezpečnejší liek sa považuje
Paracetamol
, ktorý je vhodný pre väčšinu ľudí s HIT a je aj bez laktózy.
Pri jeho nedostatočnom účinku je bez laktózy je taktiež liek
Ibuprofen
, po jeho užití však môže dôjsť ku zvýšeniu hladiny histamínu v tele. Tu je potrebné brať do úvahy prínos liečby a riziko vyplývajúce z jeho podania. Práve Ibalgin však môže byť aktuálne dôvodom zhoršenia Vašich príznakov.
U väčšiny pastiliek určených na lokálnu liečbu boľavého a zapáleného hrdla nie je stanovený ich vzťah k HIT. Odpoveď na liečbu je u pacientov s HIT vždy vysoko individuálna, preto je potrebné si odsledovať predovšetkým osobitnú odpoveď organizmu. Medzi nevhodné sa zaraďuje liek Strepfen obsahujúci flurbiprofen, ktorý môže (rovnako ako ibuprofén) zvyšovať hladiny histamínu v tele.
Čaje zo zázvoru, či šalvie môžu upokojiť bolesť hrdla a zmierniť zápal. Tieto bylinky sú zvyčajne bezpečné pri histamínovej intolerancii, ale je potrebné sa vyhnúť čajom s prídavkom zložiek, ktoré môžu zvýšiť hladinu histamínu.
Prajem skorú úľavu od ťažkostí.
S pozdravom
PharmDr. Veronika Kiabová